З гэтай прычыны да таго, каб маліцца Літургіяй Гадзінай Касцёл выразна заахвочвае усіх вернікаў, а не толькі святароў і тых, хто склаў манаскія абяцанні. Выбраныя часткі Божага Афіцыя могуць цэлебраваць сходы свецкіх вернікаў, якія збіраюцца з малітоўнай ці апостальскай, ці іншай нагоды. Таксама выпадае, каб сям’я як хатні Касцёл, узносячы да Бога супольныя малітвы, пры магчымасці чытала пэўныя часткі Літургіі Гадзінаў і, дзякуючы гэтаму, яшчэ больш злучалася з Паўсюдным Касцёлам. Вялікую духовую карысць кожнаму верніку прынесе і індывідуальная цэлебрацыя Божага Афіцыя. Варта адзначыць, што і пры індывідуальнай рэцытацыі Літургіі Гадзінаў яна не страчвае свайго публічнага характару і плённасці як малітвы Народа Божага.